
Abstract
I think that there should stress the role and importance of international humanitarian law, international law branch of the public stage. Among the most outstanding achievements include the codification of international law of human rights. The frequency of armed conflicts in the postwar period and character of increasingly devastating highlights current character
 
 
1. Poziţionarea problemei.
Pentru că pacea – şi antonimul său, războiul – sunt interacţiuni, este logic, precum şi motivat istoric, să credem că strategiile de pace încearcă să influenţeze tocmai aceste raporturi. Teoretic, relaţia dintre pace şi dreptul internaţional este destul de limpede. Justiţia este forma supremă şi cea mai paşnică de reglementare a conflictelor, aceasta întrunind principiul non-violenţei cu cel al dreptăţii. Justiţia domină aşadar, şi pe bună dreptate, partea opusă războiului din conţinutul soluţionării conflictelor.
A codifica legi nu înseamnă a le şi crea de la zero. Acesta este motivul pentru care dreptului internaţional i s-a reproşat adesea că nu face altceva decât să descrie şi să conserve statutele de non-pace existente. Acest lucru nu este neapărat adevărat şi nu este plauzibil decât în retrospectivă. Pentru că nu ar fi avut prea mult sens postularea unor simple idealuri. Şi pentru că în sistemul internaţional nu există nici o instanţă care să creeze legi să şi să dispună şi de drept de sancţiune, dreptul internaţional nu poate face altceva decât să redea în cuvinte faptele pe care statele componente ale acestui sistem le recunosc ca obligatorii. Fixarea în scris a progresului reprezintă un alt pas înainte.
Dar dreptul internaţional nu a avut, în afara acestor lucruri, nici o realizare proprie, cu efecte directe asupra procesului de pace? Trebuie să ştim că el a fost cel care a introdus, în politica internaţională, modalitatea de soluţionare a conflictelor prin arbitraj şi sentinţă judecătorească, inaugurând prin Curtea Permanentă de Arbitraj, în 1899, Curtea Permanentă Internaţională de Justiţie, în 1920, şi CIJ, instanţele indispensabile îndeplinirii acestor misiuni. În al doilea rând, dreptul internaţional a creat, chiar dacă doar cu puţine prevederi incluse în Constituţia Societăţii Naţiunilor şi a Naţiunilor Unite, premisele pentru o transformare paşnică a situaţiilor nedrepte. Şi, în al treilea rând, a deschis, prin dezvoltarea unor norme legale inovative, noi căi pentru o evoluţie viitoare de succes a dreptului internaţional. Această realizare a fost înregistrată mai ales după încheierea celui de-al Doilea Război Mondial, în contextul Organizaţiei Naţiunilor Unite. Fireşte că unii vor spune că primele trei realizări au fost repurtate de către state, ce-i drept cu ajutorul dreptului internaţional, personificat de ştiinţele politice, un domeniul căruia îi aparţine în totalitate succesul celei de-a treia realizări.
În evoluţia dreptului internaţional şi-au jucat, evident, jocul şi interesele politice: pacifismul european al secolului XIX de exemplu, care a accelerat în mod decisiv ritmul înfiinţării curţilor internaţionale de arbitraj şi a curţilor de justiţie; lumea a treia, care a înscris în dreptul internaţional dreptul la dezvoltare. Conceptul de drept internaţional este aşadar doar o denumire mai scurtă pentru o reţea care cuprinde mulţi actori: statele, ştiinţele politice, grupurile de interese. Toate acestea se integrează în încercarea de a limita, respectiv de a elimina întru totul, prin reglementarea legală a interacţiunii, uzul de forţă din sistemul internaţional.
Cea mai importantă realizare a dreptului internaţional a fost în codificarea – care a însoţit procesul de pacificare – a stadiilor sale individuale. În vreme ce Grotius (1584-1645) a fost considerat întemeietorul dreptului internaţional modern, dominicanul de Vitoria şi, cu puţini ani mai târziu, iezuitul spaniol Suarez (1548-1617) au venit, cu aproape 100 de ani mai înainte pentru a crea prima codificare legală de proporţii a păcii şi războiului. Toţi cei trei de mai sus, dar mai ales Grotius, au contribuit la constituirea dreptului internaţional modern, ridicându-l pe fundamentul dreptului natural la statutul unei ordini a relaţiilor inter-statale dintre statele teritoriale în curs de dezvoltare.
Conceptul central pe care se baza dreptul internaţional al epocii moderne era cel al ordinii. Aceasta nu avea să elimine cu totul războiul, dar îl putea totuşi „monitoriza“. Acest fapt servea în mod cert păcii ca stare opusă războiului. Limitând şi ordonând războiul, ororile aduse de uzul descătuşat de forţă au fost diminuate. Războiul a devenit un mijloc recunoscut al politicii, care nu putea fi utilizat decât în contexte limitate, care îi puteau asigura succesul. Modul în care se putea recurge la război a fost codificat în cadrul dreptului internaţional clasic, care şi-a păstrat valabilitatea până la izbucnirea Primului Război Mondial. Aici nu existau strategii de pace aşa cum le înţelegem noi astăzi, ci doar reglementări în ceea ce privea declanşarea unui război. Acest lucru reflecta aşadar interesele statului teritorial şi ale absolutismului, orientate mai puţin după distrugerea de oameni şi proprietăţi şi mai mult după câştig.
Acest lucru presupunea atât folosirea de mijloacele violente, cât şi de mijloace non-violente. Dreptul internaţional modern a dezvoltat principiul negocierii (colloquium), al acordului (compromissum), precum şi al tragerilor la sorţi (lors). Cel mai important dintre aceste principii era acordul, înţeles ca un compromis. Relevanţa acestuia de la acea vreme în ceea ce privea strategia pentru pace nu trebuie însă supraestimată. Atunci când părţile nu ajungeau la o înţelegere paşnică, războiul era văzut ca o alternativă acceptabilă. Poziţia de ultima ratio regis pe care o ocupa acesta în cadrul ius publicum europaeum era incontestabilă. Statele şi oamenii ce trăiau în ele erau văzute ca o proprietate privată a principiilor, iar relaţiile dintre aceştia erau reglementate de dreptul internaţional. Principii nu reprezentau statul, ei îl erau statul – aşa cum s-a exprimat de fapt şi Ludovic al XIV-lea într-o formulă devenită clasică.
În acest sens, dreptul internaţional era, ca strategie, construit într-un mod cât se poate de consecvent. Relaţiile internaţionale de la începutul epocii moderne se desfăşurau, cel puţin la nivel politic, între principi. Sfera socială era afectată de deciziile luate de suverani, totuşi doar într-o măsură destul de selectivă. Nici măcar războaiele nu afectau întreaga ţară, ci doar regiuni limitate, restrânse. Pe de altă parte, în această perioadă, dacă facem abstracţie de relaţiile economice, nici nu prea au existat interacţiuni notabile între diferitele sfere sociale. În secolul XIX, calul mai era încă cel mai rapid mijloc de transport şi de transmitere a informaţiilor. Acest lucru a limitat şi puterea absolutistă, dar a servit în schimb la mediatizarea subiecţilor săi în ceea ce privea interacţiunea politică în cadrul sistemului. Doar pe acest fundament sociologic de suveranitate pacea şi războiul s-au putut situa, în perfect echilibru, în conştiinţa politică şi juridică a epocii moderne.
Acest lucru nu s-a schimbat imediat odată cu Revoluţia Franceză, care a înlocuit suveranitatea principiilor cu cea a poporului. Această nouă formă de suveranitate nu a desfiinţat principiul mediatizării individului, ba chiar a consolidat într-o primă fază competenţa politică externă a sistemelor politice. Aceste sisteme reprezentau pretenţiile unui stat faţă de alte state, cereau în schimbul securităţii subordonarea. În tot cazul, diferenţa era acum că sistemele trebuiau să fie justificate din punct de vedere funcţional, iar acest lucru era o consecinţă directă a suveranităţii poporului. Afirmarea individului ca subiect al politicii, o altă consecinţă a Revoluţiei Franceze, a avut ca efect o sporirea numărului de voci care cereau prezervarea existenţei umane. Această pretenţie a fost mai întâi emisă pentru cazuri excepţionale precum războiul. În consecinţă, şi ius in bello a fost lărgit. Prezervarea existenţei umane s-a extins, în cursul secolului XIX, asupra întregii politici. Această pretenţie a înlăturat principiul egalităţii între război şi pace, ridicând pacea la rangul de stare primară a politicii internaţională şi de-legitimizând, într-un final, uzul de forţă în cadrul sistemului internaţional.
Acest proces al democratizării, pornit de Revoluţia Franceză şi continuat într-un ritm relativ lent pe parcursul secolului XIX, devenit accelerat în secolul XX şi nefiind un proces încheiat, se reflectă în mod clar asupra evoluţiei dreptului internaţional. Declaraţia de la Paris privind Drepturile Maritime din 1856 a extins ius in bello, provocând astfel naşterea dreptului internaţional umanitar. Aici s-a văzut pentru întâia oară – şi mai apoi la prima Convenţie a Crucii Roşii de la Geneva din 1864 şi mai ales în cadrul Acordului de la Haga privind Reglementarea Războaielor pe Uscat din 1907, că individul posedă anumite drepturi elementare, care nu pot fi mediatizate, ci respectate de către stat.
Apariţia mişcării pacifiste, ce a însoţit procesul de democratizare pe parcursul secolului XIX, a revendicat din ce în ce mai mult renunţarea la principiul războiului şi înlocuirea acestuia cu instrumente mai paşnice, precum arbitrajul. Această mişcare a provocat, chiar dacă nu direct, dar în mod cert, instituţionalizarea, la finele secolului XIX, a Curţii Permanente de Arbitraj, prima procedură ce avea să soluţioneze conflictele prin mijloace eminamente non-violente. Mai apoi, la sfârşitul Primului Război Mondial au fost luate şi măsurile politice decisive, chiar dacă incomplete, de limitare a „libertăţii de declarare a războaielor“. Înainte de a porni la război, statele trebuiau acum să se supună unor proceduri de arbitraj şi să respecte perioadele de aşteptare.
Faza clasică a dreptului internaţional s-a apropiat astfel de sfârşit. Războiul şi pacea nu se mai aflau pe poziţii egale; mai mult, Constituţia Societăţii Popoarele chema la luarea „tuturor măsurilor potrivite de a păstra pacea popoarelor“ (Articolul 11). Dezvoltarea dreptului internaţional a cunoscut în cele ce au urmat noi şi noi succese, de la proiectul Protocolului de la Geneva din 1924 şi până la Pactul Kellogg din 1928, care ridica renunţarea statelor la război la rangul unui instrument de politică naţională. Acest pact a avut o însemnătate mai degrabă principială decât de practică politică, mai ales că renunţase la legătura, amintită în Protocolul de la Geneva, dintre renunţarea la violenţe şi soluţionarea paşnică a conflictelor. Pactul Kellogg documentează însă o transformare de conştiinţă, semnalând sfârşitul lui ius ad bellum.
Atrocităţile comise de-a lungul celui de-al Doilea Război Mondial au fost motivul pentru care, sub conducerea Statelor Unite, Carta Naţiunilor Unite a interzis, în Art. 2, alin. 4, nu doar războiul, ci şi utilizarea forţei militare, înlocuind toate acestea cu mecanismele de reglementare prevăzute în Capitolele VI şi VII. Carta a fost considerată, şi pe bună dreptate, un „moment de răscruce” în istoria dreptului internaţional. Ceea ce s-a observat mai puţin a fost însă faptul că această Cartă, deschizând noi drumuri, a întors spatele şi unor modalităţi specific juridice de soluţionare a conflictelor, sub forma Curţii Internaţionale de Justiţie şi a arbitrajului, orientându-se către mecanismele politice de reglementare, vezi cele ce au fost puse la dispoziţia Consiliului de Securitate. Reglementarea conflictelor, aşa cum a fost prevăzută în Carta Naţiunilor Unite, trebuie aşadar discutată în contextul Organizaţiei internaţionale, şi nu a dreptului internaţional.
Contribuţia dreptului internaţional la formarea strategiilor de pace nu s-a limitat însă doar la codificarea acordurilor convenite între state, chiar dacă şi această funcţie este destul de importantă. Dreptul internaţional a făcut ca cele deja realizate în domeniul soluţionării conflictelor să nu fie uitate sau evitate. În acest sens, Carta Naţiunilor Unite discriminează orice încercare de a reintroduce, în „scopuri nobile”, precum lupta de eliberare naţională, uzul internaţional de forţă, fapt care ar duce la o reîntoarcere la concepţia deja depăşită a bellum iustum.
Dreptul internaţional nu a făcut însă doar să codifice acordurile convenite între state, consensul dintre acestea. El a încercat, în plus, să inaugureze instituţii de reglementare internaţională a conflictelor, în mod analog la cele constituite în interiorul statelor. Aceste instituţii s-au aflat în centrul atenţiei la ambele Conferinţe de la Haga, pe timpul Societăţii Popoarelor şi la începuturile Organizaţiei Naţiunilor Unite, între timp ele au fost mai mult uitate. Dezvoltarea ulterioară a dreptului internaţional prin formularea unor noi principii şi norme, la fel ca şi contribuţia ştiinţei din domeniu, a fost marcată în primul rând de încercarea de a face din drepturile omului legi valabile la nivel internaţional. În fond, acestea erau menţionate şi în statutul Naţiunilor Unite: în Preambul, la articolul 1, alin. 3, şi în articolul 13 al Cartei. Ele au fost proclamate de Naţiunile Unite la 10 decembrie 1948, în Declaraţia Universală a Drepturilor Omului.
Transformarea lor în legi internaţionale s-a petrecut însă de abia în 1976, când cele două „Pacte privind drepturile omului“ – drepturile civile şi politice, precum şi drepturile economice şi sociale – au intrat în vigoare. Cel puţin în ceea ce îi privea pe semnatarii acestor Convenţii, drepturile omului deveniseră în sfârşit norme legale, chiar dacă doar statele erau cele care puteau veghea la îndeplinirea lor. Limitările rezultate din acest fapt au fost, prin urmare, considerabile, mai ales în ceea ce privea implementarea măsurile practice de veghere asupra respectării drepturilor omului. Considerabil a fost însă şi progresul realizat prin aceste Convenţii. Acest progres este dovada clară a existenţei unei conştiinţe juridice universale, care penetrează structura verticală a sistemului internaţional şi care relativizează principiul suveranităţii statale. Prin acest progres, individul a devenit subiectul politicii, devenind posesorul unor drepturi reale, ce nu pot fi minimalizate sau limitate de autoritatea statală.
Drepturile omului sunt o expresie a faptului că, în ciuda tuturor diferenţelor socio-culturale, există unele interese de bază, comune tuturor oamenilor de pe acest Pământ. Faptul că aceste drepturi cer să fie articulate, dovedeşte renaşterea politică a omenirii şi arată că s-a format cel puţin o normă politică fundamentală, care pretinde să fie respectată pe tot cuprinsul lumii. Formularea acestora şi ridicarea lor la rangul de normă internaţională reprezintă una dintre cele mai importante realizări ale dreptului internaţional şi ale specialiştilor din domeniu. Schimbarea normelor transformă şi conştiinţele, influenţând astfel, chiar dacă în mod indirect şi de durată, comportamentele. Aceasta este contribuţia pe care o au întru instaurarea păcii.
Pe de altă parte, codificarea dreptului internaţional şi dezvoltarea sa viitoare nu trebuie supraestimate în ceea ce priveşte funcţionalitatea. Motivele cele mai însemnate în acest sens au fost deja amintite. Dreptul internaţional este şi va fi mereu un drept consensual, care depinde de acceptul statelor participante. Aportul său la crearea păcii este pe atât de mare pe cât o permit membrii sistemului. Doar aceştia pot decide dacă şi în ce măsură dreptul internaţional poate instaura pacea.
2. Relaţia dintre dreptul internaţional umanitar şi drepturile omului
Cred că nu mai trebuie subliniate încă o dată rolul şi importanţa deosebită a dreptului umanitar internaţional, ramură a dreptului internaţional public, în etapa actuală. Printre cele mai deosebite realizări ale dreptului internaţional se numără codificarea drepturilor omului. Frecvenţa conflictelor armate în perioada postbelică şi caracterul lor din ce în ce mai devastator evidenţiază caracterul actual al dreptului umanitar.
Dreptul internaţional al conflictelor armate este denumit, pe bună dreptate, Regele drepturilor omului. El şi-a dobândit acest statut, deoarece este o ramură a dreptului internaţional public în plină evoluţie şi foarte actuală. Fiecare dintre cele trei subramuri ale sale – dreptul conflictelor armate, dreptul umanitar şi dreptul internaţional penal – au cunoscut, în ultima jumătate de secol, dezvoltări substanţiale.
Prin cele două Protocoale adiţionale din 8 iunie 1977 sunt readuse în actualitate, pentru prima oară în perioada postbelică, norme din domeniul purtării ostilităţilor, care instituie noi restricţii în utilizarea metodelor şi mijloacelor de război. Totodată, Protocoalele menţionate, împreună cu cele patru Convenţii de la Geneva din 1949 şi cu alte tratate din domeniul limitării sau interzicerii folosirii unor arme, au consolidat protecţia umanitară a victimelor de război – răniţi, bolnavi, naufragiaţi, prizonieri de război, persoane deţinute – precum şi a populaţiei şi a persoanelor civile.
Prin adoptarea la Roma, la 17 iunie 1998, după un efort de peste jumătate de veac, a Convenţiei cu privire la crearea Curţii Penale Internaţionale, Dreptul Internaţional Umanitar a dobândit o nouă dimensiune instituţională, care completează mecanismul intern sancţionator consacrat prin Convenţiile adiţionale.
Arhitectura contemporană a dreptului internaţional umanitar este ilustrată şi de noile sale componente – protecţia drepturilor omului prin instrumente de drept umanitar, protecţia umanitară a mediului natural în situaţii de conflict armat, de catastrofe naturale sau tehnologice, dar şi prin eforturile de a dezvolta normele care guvernează conflictele cu caracter neinternaţional, care constituie fenomenul caracteristic cel mai barbar al acestui sfârşit de secol. Ca atare, pe măsură ce noi pericole tot mai ameninţătoare s-au ivit, fără a-şi neglija domeniul său tradiţional – înfrânarea exceselor de violenţă armată – dreptul tradiţional umanitar şi-a extins aria de protecţie la patrimoniul spiritual al umanităţii, la noi categorii de persoane în suferinţă sau ameninţate – refugiaţi, populaţii deplasate.
Frecvenţa conflictelor armate în perioada postbelică şi caracterul lor din ce în ce mai devastator evidenţiază caracterul actual al dreptului umanitar.
Cele două războaie mondiale, care au avut loc în secolul nostru, plus peste 150 de conflicte din perioada postbelică, dintre care peste 30 în curs de desfăşurare în prezent, cu tot cortegiul lor de suferinţe – morţi, răniţi, refugiaţi, foamete şi mizerie etc. – sunt o dovadă a unei realităţi dramatice pe care dreptul internaţional umanitar este chemat să o reglementeze. Aşadar, dreptul umanitar nu este întotdeauna un substitut al păcii; el rămâne pavăza umanităţii în faţa provocărilor sângeroase.
Aplicarea sa reprezintă o mărturie unică a raţiunii şi speranţei de a stăpâni forţa, precum şi de cultivare a compasiunii în faţa aberaţiei ucigătoare. Dar din păcate, faptele petrecute în ultimul deceniu al secolului XX şi primul deceniu al noului mileniu, vin să contrazică principiile umanitare.
În prezent, organizaţii internaţionale umanitare, societăţi academice, prestigioase personalităţi ştiinţifice, numeroase asociaţii şi organizaţii de profil dezbat, în seminarii, mese rotunde, lucrări etc. problematica umanitară în ideea de a degaja soluţii destinate a adapta normele şi principiile dreptului umanitar la imperativele lumii contemporane.
Problema pare a fi astăzi înţeleasă: dreptul internaţional umanitar şi drepturile internaţionale ale omului sunt rude apropiate. Repetată în mai multe rânduri, această constatare se impune. S-ar putea crede că încă “de la început” au existat şi au fost percepute relaţii strânse între aceste două materii. Dar, nu există nimic. Afiliate cândva unor categorii juridice diferite, ele nu au dezvăluit acest fond comun, care pare să le facă să fie predestinate unor multiple şi fructuoase schimburi, necesare oamenilor moderni. Să încercăm să aruncăm o privire mai atentă.
Există două feluri de motive care explică independenţa aproape totală a dreptului internaţional umanitar faţă de drepturile omului imediat după al doilea război mondial.
Primele ţin de geneza şi de dezvoltarea ramurilor în discuţie. Dreptul războiului îşi are rădăcinile în Antichitate. S-a format mai ales cu ocazia războaielor duse de statele europene care se consolidau permanent, începând cu Evul Mediu. Este unul din domeniile cele mai vechi ale dreptului internaţional public şi ocupă un loc important în scrierile clasicilor acestei ştiinţe. Aspectul său internaţional este subliniat şi de aportul creştinismului, de regulile cavalerismului şi ale lui ius armorum.
Drepturile omului acţionează în organizarea puterii statale faţă de individ. Ele sunt produsul teoriilor din Secolul Luminilor despre stat şi şi-au găsit firesc expresia în dreptul constituţional intern.
Pentru Anglia, putem da ca exemplu Petition of Rights din 1628, Habeas Corpus Act Bill of Rights din Virginia, din 1776; pentru Franţa Declaration des droits de l homme et du citoyen din 1789.
Abia după al doilea război mondial, ca răspuns la abuzurile comise de forţele Axei, au pătruns drepturile omului în dreptul internaţional public. Sfârşitul anilor 40 marchează momentul în care drepturile omului se plasează pentru prima oară alături de ceea ce în vremea aceea se mai numea încă dreptul războiului. Problema relaţiei lor reciproce în cadrul dreptului internaţional nu se poate pune decât plecând de la acest moment. Dar ramura drepturilor omului este prea tânără şi prea puţin dezvoltată pentru a face obiectul analizelor ce presupun o sferă de aplicare mai aşezată şi o elaborare tehnică mai amănunţită.
Celelalte motive sunt de ordin instituţional. Cel mai important se referă la faptul că organele Naţiunilor Unite hotărăsc să îndepărteze de lucrările lor orice consideraţie despre dreptul războiului. Ele estimează că, ocupându-se de această ramură a dreptului, ar risca să slăbească forţa lui ius contra bellum enunţată de Cartă şi ar deschide calea îndoielilor asupra capacităţii Organizaţiei de a menţine pacea. Astfel, în 1949, Comisia Naţiunilor Unite pentru dreptul internaţional elimină dreptul războiului din lista ei de materii susceptibile să facă obiectul unei codificări. Această atitudine nu poate fi înţeleasă decât în climatul existent după război. Ea a existat, de altfel, şi în anii 30. La aceasta se adaugă o anume dihotomie între CICR şi Naţiunile Unite. Ea nu ţine decât în parte de excluderea dreptului războiului de către ONU. Motivul cel mai profund ţine de statutul de independenţă al CICR, motiv întărit de caracterul politic al Naţiunilor Unite. Drepturile omului, percepute ca fiind de resortul Naţiunilor Unite şi al organismelor special create pentru promovarea şi dezvoltarea lor, au fost, în felul acesta, îndepărtate de preocupările CICR, care continuă să lucreze doar în domeniul dreptului războiului. Instituţionalul reacţionează în faţa normativului: Naţiunile Unite, garante ale drepturilor războiului, nu doreşte o apropiere de o organizaţie politică şi faţă de drepturi ale omului care au încetat să o mai exprime. Rezultă o separare netă între cele două ramuri ale dreptului.
Lectura lucrărilor pregătitoare ale instrumentelor importante adoptate aproape simultan la finele anilor 40 în aceste două domenii ilustrează ceea ce s-a spus. Declaraţia Universală a Drepturilor Omului din 1948 lasă totalmente deoparte problema respectării drepturilor omului în conflictele armate, în vreme ce, în paralel, la elaborarea Convenţiilor de la Geneva în 1949, nici nu a fost vorba de drepturile omului.
 
 
3.Cu privire la un recul dureros al protecţiei fiinţei umane
La finele celui de-al doilea război mondial, omenirea şi-a pus speranţa în Organizaţia Naţiunilor Unite ca aceasta să devină un garant pentru ca ororile şi distrugerile flagelului, abia încheiat, să nu se mai repete. Erau speranţe îndreptate pentru o lume mai civilizată, mai dreaptă şi mai prosperă. Sfârşitul secolului XX şi al mileniului II, găseşte omenirea, din păcate, într-un impas major privind protecţia fiinţei umane, al civilizaţiei însăşi, datorită unui recul de neimaginat privind respectarea şi aplicarea normelor de Drept Internaţional, în general, şi ale Dreptului Internaţional Umanitar şi Drepturile Omului, în special.
Comunitatea Internaţională şi mecanismele sale au devenit neputincioase vis-a-vis de crime odioase, acte de terorism şi victime inocente, epurări etnice, echivalente crimei de genocid, distrugeri de monumente unice ale  civilizaţiei umane şi de bunuri necesare supravieţuirii, fenomene care au avut şi au loc în diverse regiuni ale globului, fiinţa umană fiind victima numărul 1 al unor asemenea acte de barbarii care întrec, uneori, în intensitate, pe cele cunoscute în epoca medievală. Şi toate acestea, în ciuda existenţei a sute de reglementări internaţionale care conţin norme imperative, cu caracter universal, de la care nici o parte, dintr-un conflict armat, nu poate deroga. Ca şi în alte perioade de tristă amintire ale istoriei, principiul de drept internaţional pacta sunt servanda, este încălcat în mod voit, autorii încercând să se justifice invocând pretexte neconcludente şi nu ezită să evoce, cu seninătate motive “umanitare”.
Alterarea conţinutului noţiunii “umanitar” nu putea să treacă neobservată de către specialişti şi problema să fie lăsată la buna dispoziţie a unor politicieni sau militari “de ocazie” într-un domeniu deosebit de sensibil şi complex.
Oameni de ştiinţă şi conducători ai unor organizaţii cu caracter umanitar, analizând în mod responsabil fenomenele care au condus la degradarea protecţiei fiinţei umane, au luat poziţii, dând o replică fermă celor care încearcă să subordoneze, unor interese politice sau militare conjuncturale, conţinutul noţiunii „umanitar” prin acţiuni politice sau operaţiuni militare urmate de fluvii de suferinţe umane.
Experienţa dobândită, în conflictele armate cu caracter internaţional sau neinternaţional din ultimele decenii, permite astăzi, să distingem mai bine conturul relaţiei între acţiunea umanitară şi acţiunea militară. Dacă o acţiune militară sau o intervenţie politică pot să releve că sunt adecvate pentru desfăşurarea unei acţiuni umanitare, amalgamul trebuie să fie evitat.
Părţile în conflict trebuie să perceapă caracterul neutru şi imparţial al acţiunii umanitare pentru ca aceasta să poate fi acceptată. Dacă nu aceasta va fi cazul, victimele în suferinţă şi personalul umanitar vor fi supuse unor mari riscuri de a deveni obiective supuse atacurilor militare, mai ales atunci când un mandat de menţinere a păcii evoluează spre o impunere a ordinii şi legii.
Iată de ce, eu nu ezităm să preconizăm o netă distincţie între umanitar şi militar, fără a exclude însă un dialog constant pentru o complementaritate armonioasă”. O atare opinie, nu poate rămâne fără ecou în lumea specialiştilor, oamenilor politici şi altor personalităţi cu răspunderi în domeniul relaţiilor internaţionale cu caracter uman. În numeroase publicaţii de specialitate au apărut studii şi comunicări ştiinţifice la diferite reuniuni şi conferinţe internaţionale cu temă de larg interes: relaţia dintre umanitar şi militar în conflicte armate internaţionale sau neinternaţionale.
În cele ce urmează, ne vom referi la unele din cauzele care au condus la actualul recul al protecţiei fiinţei umane şi al unei corecte aplicări a normelor de drept umanitar şi ale drepturilor  omului în majoritatea conflictelor armate din primul deceniu al secolului XXI.
– absenţa unei mai strânse colaborări între numeroasele mecanisme şi organizaţii guvernamentale sau neguvernamentale cu atribuţii şi responsabilităţi în domeniile dreptului umanitar şi al drepturilor omului; din nefericire pentru victime, actualele mecanisme şi organizaţii constituite în prezent, numai o ofertă credibilă dar nu şi o garanţie a realizării unei coordonări eficiente şi o delimitare a responsabilităţilor între acestea;
– în majoritatea conflictelor armate, îndeosebi în cele interetnice, tendinţa de politizare a acestora a favorizat neloialitatea şi imparţialitatea în acordarea asistenţei umanitare;
– fenomenul inflaţionist al “ingerinţei umanitare” a adus atingere chiar termenului “umanitar”; intervenţii pur militare cu unităţi militare dotate cu cel mai modern armament sunt prezentate ca având caracter umanitar cu toate că acestea nu participa la menţinerea păcii; confuzia devine şi mai mare în momentul când se pune problema responsabilităţii fiecărui autor al operaţiunilor umanitare;
– actualele conflicte armate se deosebesc fundamental de cele clasice şi de războaiele civile din perioada „războiului rece”; în multe din conflicte, îndeosebi în cele interetnice, domneşte haosul care conduce la negarea totală a valorilor fundamentale umane; în atare situaţie, Comitetul Internaţional al Crucii Roşii şi personalul umanitar nu mai poate asigura nici acordarea asistenţei umanitare minime;
– incapacitatea statelor de a stăpâni situaţiile conflictuale din diverse regiuni de pe mapamond a condus, de cele mai multe ori, la deturnarea acţiunilor umanitare de la scopul lor, utilizându-le ca instrumente politice şi militare; în cadrul ONU există mai mult un consens verbal, propagandistic, decât o voinţă politică veritabilă şi eficace;
– datorită  imixtiunilor  politice şi militare, multe acţiuni umanitare şi-au pierdut “inocenţa” şi propria identitate;
– conţinutul unor operaţiuni militare nu-l dă steagul cu emblema albastră sau culoarea emblemei de pe tancurile şi tunurile din dotarea acestora, ci modul cum sunt percepute acestea de către toate părţile aflate în conflict; aceasta echivalează, din punct de vedere juridic, cu consimţământul părţilor, element esenţial şi obligatoriu conform normelor dreptului internaţional umanitar în vigoare;
– tendinţa de calificare drept “umanitare” a unor intervenţii politice şi militare are drept consecinţe abordări confuze şi periculoase;
– conceptul “ľapproche integree” (abordare globală) lansat de Secretarul General al Organizaţiei Naţiunilor Unite în “Agenda pentru pace” îşi poate găsi locul numai în acţiuni de prevenire a unui conflict armat (diplomaţia preventivă) şi nu în faza în care conflictul s-a declanşat şi cu atât mai puţin în faza de vârf a acestuia.
O abordare globală poate avea efect şi în faza imediată de după conflict (faza de consolidare a păcii şi a reconstrucţiei) prin lansarea unor operaţiuni umanitare necesare traversării perioadei de tranziţie;
– orice organism, fie chiar cu caracter umanitar, riscă să-şi piardă identitatea dacă acţionează folosind aceleaşi autovehicule, blindate sau nu, cu emblema albastră, care nu sunt percepute ca având activităţi umanitare, de către toate părţile în conflictul armat.
Opiniile mai sus arătate, converg către opinia generală, unanim admisă, potrivit căreia normele Dreptului Internaţional Umanitar nu pot fi alterate ci numai completate sau modificate în cadrul unor conferinţe internaţionale organizate în acest scop.
 
 
4. Convergenţa normelor dreptului omului şi ale dreptului umanitar în asigurarea protecţiei diferitelor categorii de persoane
Dreptul drepturilor omului a influenţat dispoziţiile Convenţiilor de la Geneva şi Protocoalelor lor Adiţionale. Paralelismul conţinutului a fost marcat de chestiuni, cum sunt: dreptul la viaţă, interzicerea torturii, pedeapsa inumană sau degradantă, arest sau detenţie arbitrară, discriminarea pe motive de rasă, sex, limbă sau religie[2]. Acest paralelism şi convergenţa crescândă îmbogăţeşte, atât dreptul umanitar, cât şi dreptul drepturilor omului. Exempli gratia, prevederea din art. 3 comun, referitoare la „un tribunal constituit în mod regulat, însoţită (judecata) de garanţii judiciare recunoscute ca indispensabile de către popoarele civilizate”, cu referire la procesele din timpul conflictelor armate internaţionale şi obligaţia conţinută în art.84 al celei de-a III-a Convenţii de la Geneva potrivit căreia un prizonier de război trebuie să fie judecat de către un tribunal care oferă „garanţii” esenţiale de independenţă şi imparţialitate unanim recunoscute, ar trebui să fie interpretate în mod inevitabil şi aplicate prin prisma drepturilor omului. În mod similar, în măsura în care a IV-a Convenţie de la Geneva nu poate rezolva în mod adecvat problemele ocupaţiei moderne, în cazul ocupaţiei prelungite, protecţia aplicată drepturilor omului ar trebui invocată pentru a suplini lacuna.
Curtea Internaţională de Justiţie a concluzionat că normele drepturilor omului continuă să se aplice în timpul conflictului armat. În Opinia sa Consultativă referitoare la Armele Nucleare, Curtea a precizat că, „protecţia prevăzută în Pactul Internaţional cu privire la drepturile civile şi politice nu încetează în timp de război, cu excepţia cazului stipulat de art. 4, al înţelegerii prin care se poate deroga de la anumite dispoziţii”[3]. Curtea a reţinut de asemenea, relaţia dintre dreptul la viaţă aflat sub incidenţa prevederilor art. 6 al Pactului şi protecţia oferită de dreptul umanitar. Istoria legislativă, relativ recentă, a acestui articol întruneşte majoritatea opiniilor conform cărora „în măsura în care în dreptul internaţional actual acte legale de război sunt recunoscute, astfel de acte sunt considerate a nu fi interzise de art.6, dacă ele nu violează normele dreptului internaţional şi obiceiurile războiului”.
Mai mult, ştiinţa drepturilor omului, este o disciplină specială, a ştiinţelor umane, al cărei obiect este studiul raporturilor dintre oameni, studiu ce-şi fixează ca punct de referinţă demnitatea umană, determinând drepturile şi libertăţile care, în ansamblu, sunt necesare pentru înflorirea fiecărei personalităţi umane. În cadrul drepturilor omului, noţiunea de demnitate umană, este esenţială, căci ea apare, prin excelenţă, ca un „principiu matrice”, care constituie soclul drepturilor fundamentale. Această noţiune, a irigat întotdeauna filosofia drepturilor omului, chiar dacă acest concept posedă o anumită autonomie juridică în raport de drepturile omului: aceea de a induce o valorizare a libertăţii omului, în timp ce demnitatea desemnează omul în calitatea sa de a aparţine umanităţii.
Într-o speţă – cazul Frundzija, Tribunalul Penal Internaţional pentru fosta Iugoslavie a subliniat că principiul general al respectului pentru demnitatea umană a fost „principalul temei” atât al drepturilor omului cât şi al dreptului umanitar. Esenţa întregului corp al dreptului umanitar la fel de bine ca şi al dreptului drepturilor omului se află situată în protecţia demnităţii umane a fiecărei persoane indiferent de sexul său. Aceasta este şi esenţa sensului umanizării dreptului umanitar.
Principiul general al respectului demnităţii umane este chiar raison d’être a dreptului internaţional umanitar şi a dreptului drepturilor omului; într-adevăr în timpurile moderne a dobândit o aşa mare importanţă încât s-a răspândit în întreg corpusul dreptului internaţional. Acest principiu are în vedere, protecţia fiinţelor umane împotriva atentatelor asupra demnităţii lor personale, dacă astfel de acte sunt comise prin atacuri ilegale sau prin umilirea şi deprecierea onoarei, respectului de sine sau a integrităţii mentale a unei persoane[4].
Într-un alt caz, Abella, Comisia Inter-americană a Drepturilor Omului arată că autoritatea sa în aplicarea dreptului internaţional umanitar ar putea proveni din suprapunerea între normele Convenţiei Americane cu privire la Drepturile omului şi Convenţiile de la Geneva. Comisia a menţionat că”dispoziţiile articolului 3 comun sunt în esenţă dreptul pur al drepturilor omului”[5].
Din cauză că dreptul drepturilor omului, în esenţa sa inderogabilă, continuă să se aplice pe timpul conflictului armat, protecţia suplimentară prin mecanisme de dreptul războiului poate fi completată în unele circumstanţe. Astfel, persoanele care nu sunt protejate în timpul unui conflict armat, deoarece guvernul lor nu menţine relaţii diplomatice normale cu puterea deţinătoare, ar beneficia de cel puţin dispoziţiile nederogabile ale acordului politic dacă statul interesat este parte. Dimpotrivă, o persoană ar putea beneficia de protecţia dreptului umanitar chiar cu privire la drepturile care derogă de la tratatele privind drepturile omului, întrucât dreptul umanitar nu permite derogarea pe motive de urgenţă, o regulă care s-a dezvoltat precar pentru situaţii de cea mai înaltă necesitate. Dreptul umanitar conţine, totuşi câteva excepţii întemeiate pe raţiuni militare imperative (necesitatea militară) sau motive de securitate, de exemplu, art. 49(2), 64(1), 78(1) al Convenţiei a IV-a de la Geneva. Aşa cum remarcam în cele ce preced, Curtea Internaţională de Justiţie a recunoscut în Opinia sa Consultativă cu privire la „Armele Nucleare” că drepturile omului nu încetează să se aplice în situaţii de conflict armat deşi unele drepturi ale omului sunt supuse derogării pe motiv de urgenţă. Acest principiu a fost acceptat atât în teorie cât şi în practică. După Conferinţa Internaţională de la Teheran din 1968, cu privire la drepturile omului, Adunarea Generală a Naţiunilor Unite, a adoptat Rezoluţia 2444 (XXIII) intitulată „Respectarea drepturilor omului în conflictele armate” care a recunoscut necesitatea aplicării principalelor principii în toate conflictele armate. Potrivit unui raport din 1970, instrumentele Naţiunilor Unite se impun a fi ratificate în scopul invocării lor în vederea protejării drepturilor omului în aşa fel încât să completeze şi să împrumute sprijin celorlalte instrumente speciale, aplicabile în condiţii de conflict armat[6]. Aplicarea paralelă a drepturilor omului şi a dreptului umanitar în situaţii de conflict armat este ilustrată de Rezoluţia Consiliului de Securitate 1041 din 1996, care a chemat toate formaţiunile din Liberia să respecte deopotrivă dreptul umanitar cât şi dreptul drepturilor omului[7]. Mai recent, potrivit unui material intitulat „Protecţia civililor în conflictele armate” Consiliul a condamnat atacurile împotriva civililor, mai ales femei, copii şi alte grupuri vulnerabile, incluzând refugiaţii şi persoanele dislocate pe plan intern, care violau normele relevante ale dreptului internaţional, inclusiv ale dreptului internaţional umanitar precum şi ale drepturilor omului. Abordarea simultană a celor două ramuri ale dreptului internaţional a făcut obiectul atât a Consiliului de Securitate, dar şi a Secretarului General, care în Raportul de activitate al organizaţiei abordează coordonatele şi protecţia civililor în conflictele armate. Şi Comisia Naţiunilor Unite pentru drepturile omului a condamnat violările drepturilor omului şi a dreptului umanitar atât în conflictele internaţionale cât şi în cele fără caracter internaţional de exemplu, în rezoluţiile cu privire la Kuweit, Rwanda, Fosta Iugoslavie, Iran, Afganistan precum şi Irak începând cu martie 2003.
Începând din anii 1970, Naţiunile Unite s-au preocupat în mod regulat de aspecte relevante ale dreptului internaţional umanitar în contextul drepturilor omului în particular prin activităţile subcomisiei pentru promovarea şi protecţia drepturilor omului şi instituţia raportorilor speciali numiţi pentru a constata încălcarea normelor de drept în situaţii concrete. Câteva exemple sunt sugestive în acest sens. Astfel, în documentul raportorului special cu privire la violările drepturilor omului comise în Kuweit-ul ocupat de către forţele invadatoare irakiene se menţionează că au fost încălcate „prevederile consacrate în Carta ONU, acordurile internaţionale şi alte instrumente juridice relevante, incluzând drepturile civile şi politice, economice, sociale şi culturale şi principiile dreptului umanitar”.
În mandatele lor, raportorii din Columbia[8], 1990, Sudan[9] au constatat violări precum uciderea civililor de către forţele armate, execuţii sumare, dislocări forţate prin care se încălcau în mod abuziv atât drepturile omului cât şi dreptul umanitar în primul caz, fie ducerea unui război în mod responsabil de către entităţi non-statale, în cazul Sudanului, când comunul articol 3 al Convenţiilor de la Geneva a constituit temeiul juridic pentru incriminarea acestor fapte. Tot astfel pot fi menţionate încălcările legilor şi obiceiurilor războiului, ca şi comiterea crimelor împotriva umanităţii, ori după caz purificare etnică în anumite zone în timpul războiului din Bosnia
Au fost numiţi, de asemenea, de către Comisie raportori tematici spre a analiza, mai ales, elementele reieşite din situaţiile de conflict armat, care au fost supuse analizei comisiei şi Adunării Generale pe astfel de teme precum folosirea mercenarilor, violările sexuale în război, folosirea copiilor în conflictele armate. În materialele întocmite deseori raportorii au făcut vaste referinţe la normele dreptului internaţional umanitar, întrucât majoritatea instrumentelor juridice multilaterale de drepturile omului nu conţine dispoziţii exprese pentru aplicarea normelor dreptului internaţional umanitar.
Nu putem încheia consideraţiile privind convergenţa normelor drepturilor omului şi dreptului umanitar în asigurarea protecţiei diferitelor categorii de persoane fără a aminti, cel puţin în trecere, de rolul jurisprudenţei, întrucât o detaliere pe speţe şi instanţe o vom efectua atunci când vor analiza mai în detaliu protecţia fiecăreia din aceste categorii de persoane (copii, femei, răniţi, bolnavi, prizonieri, ziarişti, etc.) fără a aminti de rolul jurisprudenţei. Şi aceasta deoarece spre deosebire de anumiţi responsabili guvernamentali care ca persoane, şi nu doar ca programe juridice ori linii bugetare, pot fi personal interesaţi să promoveze anumite orientări, atât din convingere sau experienţă cât şi din sensul unei politici guvernamentale bine înţelese, instanţele, chiar cele ad-hoc instituite par a fi mai imparţiale, detaşate sau mai puţin supuse influenţei factorului politic. Totuşi, nu credem şi nici nu ne aşteptăm de loc ca hotărârile pronunţate de aceste curţi să fie exclusiv umanitare. În mod logic ele trebuie să asigure şi alte sarcini (de exemplu securitatea internaţională), să ţină cont de alte speţe, să efectueze arbitraje între grupuri variate de interese, chiar legitime, neputând mulţumi pe deplin pe toţi, mai ales că orice putere va veghea la conservarea propriilor interese, le va promova şi apăra cu toate mijloacele, întrucât acestea răspund cel mai bine strategiilor lor.
 
 
5. Declaraţia universală a drepturilor omului
În pregătirea Declaraţiei Universale din 1948, problema efectului războiului supra drepturilor omului nu a fost decât foarte puţin abordată. Paragraful 2 al Preambulului prezintă respectarea drepturilor omului ca o condiţie a menţinerii păcii. Aici ne aflăm în ius contra bellum. Trecem la ius in bello, când drepturile omului trebuie să guverneze, în timp de pace, o Comunitate internaţională bazată pe principiile Organizaţiei Naţiunilor Unite. Numai că drepturile fundamentale ale omului, aşa cum erau formulate în Declaraţie, trebuie să fie garantate şi în timp de război”.
Absenţa considerării problemei războiului ţine de filozofia generală ce domina în acea vreme în incinta Naţiunilor Unite. Părea că exista un consens tacit, dar general, că Declaraţia era o lucrare destinată timpului de pace pentru care Organizaţia se făcea garantă. Se adăuga un motiv de ordin tehnic. Proiectul de codificare a dreptului omului acoperea două domenii. Pe de o parte, era vorba de proclamarea unei declaraţii solemne şi succinte, după exemplul marilor declaraţii ale drepturilor naţionale. Ca proclamaţie a Adunării Generale a Naţiunilor Unite, acest text urma să fie lipsit de valoare juridică obligatorie. Pe de altă parte, trebuia să adopte un text obligatoriu, mult mai detaliat, conţinând toate consecinţele drepturilor proclamate anterior şi susceptibil de a le concretiza şi a le da forma unei reguli pozitive. Acesta era un proiect de pact internaţional al drepturilor omului. S-a subliniat de multe ori în cadrul lucrărilor de pregătire a Declaraţiei că aceasta nu era un text legislativ, că nu era nici Pact; că, prin urmare, pentru a-şi păstra forţa şi rolul, trebuia să fie scurtă şi concisă, să excludă o elaborare complicată, inutilă. Problema câmpului de aplicabilitate a unei codificări a drepturilor omului ar fi trebuit să se pună numai în cadrul Pactului, care îşi propunea o reglementare propriu-zis juridică (în sens limitat) a materiei. De fapt articolul 4, alineatul întâi al proiectului Pactului se referea la problema care ne interesează: “În caz de război sau de alt pericol naţional, un stat poate lua măsuri incompatibile cu obligaţiile la care a subscris, conţinute în articolul 2 de mai sus (….)”. Alineatul 2 stipula datoria statului de a-i informa pe Secretarul General al Naţiunilor Unite. Elaborarea acestei dispoziţii nu a fost dusă mai departe. Puţin după aceea, lucrările la proiectul Pactului au fost întrerupte.
 
 
6. Convenţiile de la Geneva din 1949
Nici la lucrările de pregătire a Convenţiilor de la Geneva din 1949 menţionarea drepturilor omului nu a fost frecventă. Ele erau totuşi menţionate mai ales în faţa dispoziţiilor operaţionale care le menţiona, cel mai adesea în mod pasager şi vag sau ca o profesie de credinţă care nu este niciodată inutilă.
Este vorba despre problema foarte dezbătută a preambulului Convenţiilor care a suscitat numeroase trimiteri la drepturile omului. De acestea nu sunt prea departe formulări mai generale folosite în acelaşi context, ca aceea a “respectării omului care suferă”. În final, s-a propus să se includă în preambul o referire la un “drept uman universal”. Imitarea declaraţiei din 1948 este aici evidentă. Numeroşi delegaţi au pus accent şi pe faptul că a patra Convenţie de la Geneva, aceea privitoare la protecţia persoanelor civile, trebuia să fie la fel cu Declaraţia Universală şi că o astfel de apropiere în textul preambulului ar fi binevenită.
Si articolul 3, comun al celor patru Convenţii, a suscitat, cum era şi firesc, referiri la drepturile omului. Comitetul special al celei de-a Doua Comisii a Conferinţei propusese, în Convenţia asupra prizonierilor de război, un al treilea alineat comportând un fel de clauză Martens. Se spunea că dacă beneficiul Convenţiei nu putea fi recunoscut unei persoane, aceasta rămânea “sub protecţia principiilor drepturilor omului, articolul 3 ar fi trebuit să fie înţeles în continuare ca neaducând nici o atingere drepturilor pe care indivizii le au asigurate din alte surse, mai ales drepturile omului.
Un alt context în care au fost menţionate drepturile omului este cel al protecţiei populaţiei civile într-un teritoriu ocupat de inamic.
Fără îndoială, cea mai solemnă trimitere la drepturile omului evocă aici paralelismul şi idealul comun al Convenţiilor de la Geneva şi al Declaraţiei Universale, apreciind că unele drepturi proclamate de Declaraţie au fost reluate şi concretizate în textul Convenţiilor. Aceste drepturi găsesc astfel o sancţionare juridică, cel puţin parţială, în angajamentele contractuale pe care guvernele statelor membre ONU le-au acceptat. Declaraţia Universală a Drepturilor Omului şi Convenţiile de la Geneva au acelaşi ideal. Se cuvine să nu ne îndoim de puterea acestor afirmaţii.
Perspectiva Convenţiilor rămâne tributară conceptului obiectiv de persoană protejată, definită conform statutului său în raport cu evenimente de război (bolnav, rănit, prizonier de război, civil). Ea nu se mai deschide ideii de atribuire a drepturilor subiective supreme, fără nici o distincţie, referindu-se doar la calitatea de fiinţă umană. Pe de altă parte, chiar în contexte foarte propice, cum ar fi protecţia ce trebuie oferită celor care au violat dreptul războiului sau al prezumţiei de nevinovăţie, drepturile omului nu sunt menţionate în nici un fel.
Din cele de mai sus putem trage concluzia că, dacă este greşit să se spună că la elaborarea acestor texte a prevalat o ignorare reciprocă completă, nici nu ar fi exact să se afirme să o influenţă reciprocă reală ar fi impregnat opţiunile sau formulele negociatorilor.
Se observă că după salutul drapelului pe planul principiilor, fiecare parte a abordat materia sa în funcţie de regulile şi metodele proprii. O distanţă – atât tehnică, cât şi culturală – separă ramurile dreptului pe care accidentele unei traiectorii foarte diferite le-au plasat într-o anume proximitate în cadrul dreptului internaţional.
 
 
7. Literatura juridică
În perioada adoptării Convenţiilor de la Geneva şi a Declaraţiei Drepturilor Omului, literatura despre dreptul războiului evoca uneori drepturile omului. Totodată, ea nu uită să insiste asupra distanţei care persistă între cele două ramuri, căreia o asemănare de scopuri îi dau impresia de vecinătate. Este cazul regulilor conţinute în a patra Convenţie de la Geneva privitoare la protecţia persoanelor civile în timp de război.
Doctrina, inclusiv cea recentă, le apropie de drepturile omului, pentru că conţin protecţia indivizilor fără statut militar. Este şi cazul articolului 3 comun al celor patru Convenţii, care conţine anumite reguli de tratament minimal în conflictele armate neinternaţionale; ceea ce le apropie de garantarea drepturilor omului. Acum se estimează că articolul 3 comun trebuie înţeles ca expresia preocupării ca şi într-un conflict intern să fie garantată respectarea anumitor drepturi fundamentale persoanei umane şi apreciem că întreaga Convenţie a patra este în acord cu drepturile fundamentale ale omului proclamate de Declaraţia Universală din 1948.
În comentariile la cele patru Convenţii de la Geneva, publicate sub îndrumarea lui Jean Pictet în anii 50, au fost inserate diferite menţionări discrete ale drepturilor omului. Acestea se referă cel mai adesea la domenii în care protecţia se înrudeşte cu garanţii clasate la rubrica drepturilor omului sau a libertăţii publice, ca, de exemplu, inalienabilitatea drepturilor, tratamentul persoanelor protejate în general, interzicerea torturii şi a maltratărilor corporale, procedura penală, capacitatea civilă, plângerile şi cererile persoanelor internate.
Evident, referirile cele mai frecvente la drepturile omului se află în Convenţia a patra referitoare la persoanele civile. Dar, în comentariul relativ la articolul 79 al acesteia, accentul este pus în mod direct pe diferenţa esenţială dintre cele două ramuri de care ne preocupăm: Convenţia fidelă noţiunii clasice de drept internaţional nu s-ar aplica în raporturile dintre stat şi proprii lui cetăţeni. Ea nu ar avea alt obiectiv decât să reglementeze raporturile dintre un beligerant şi civilii inamici care, în urma ocupării teritoriului statului ai cărui cetăţeni sunt, s-ar afla sub controlul puterii adverse. Aspectul internaţional, inerent conceptului clasic al războiului, continuă deci să predomine. Protecţia ar conchide că o doctrină care “nu face altceva azi decât să schiţeze” (drepturile omului) ar putea, într-o zi, să lărgească perspectiva dreptului internaţional umanitar, pentru a acorda protecţie tuturor, indiferent de naţionalitatea lor.
Este bine apreciată curba evoluţiei viitoare, dacă ne gândim la interesul entuziast pe care l-a suscitat apropierea celor două ramuri, începând de la sfârşitul anilor 60.
De la cele scrise la realitate distanţa este încă foarte mare!
Dincolo de suma vectorilor definitorii pentru ceea ce înseamnă drepturile omului şi realizările notabile în acest domeniu, reliefate cu lux de amănunte de mediul juridic, se cuvin relevate în primul rând acele elemente care statuează diferite paliere ale încălcării acestora. Pentru că nici respectarea şi nici încălcarea acestor drepturi nu este generalizată; proporţiile îmbinării celor două elemente sunt însă diferite de la continent la continent şi de la ţară la ţară; din nefericire, Europa şi ţările ei, cu toate aspectele legate de elaborarea pe aceste locuri a declaraţiei şi de clamarea insistentă cel puţin la nivelul guvernelor şi a segmentelor lor diplomatice a necesităţii respectării ei generalizate, nu face excepţie de la o serie întreagă de acte care nu sunt altceva decât încălcări ale dreptului omului.
Pe durata existenţei Uniunii Sovietice şi a lagărului socialist, în forurile internaţionale erau mereu puse faţă în faţă, în ceea ce segmentul toxic al ideologiei marxisto-leninisto-staliniste numea contradicţie antagonică drepturile “sociale” şi cele “civile”. Acestea trebuie să formeze un tot unitar, pentru că o viaţă umană demnă este o viaţă care s-a eliberat în egală măsură atât de teamă, cât şi de mizerie. Din această perspectivă se desprinde un prim mare grup de “tentaţii” virtuale, care pot deveni pericole reale în afirmarea cu claritate şi generalizarea adevăratului spirit al declaraţiei: lumea modernă, îndeosebi cea europeană începe să clameze tot mai mult şi mai apăsat dreptul la învăţătură, dreptul la libertatea de întrunire şi asociere paşnică, libertatea gândirii, de conştiinţă şi religie, lăsând ca treptat să se estompeze un drept esenţial prezent în declaraţie şi anume dreptul omului la o viaţă decentă, lipsită de mizerii, de sărăcie şi lipsuri.
Un alt set de tentaţii întru pervertirea sensului originar al Declaraţiei vine din faptul că, în prezent, anumitor guverne (în principal europene) le place să considere că drepturile omului ţin doar de o anumită tradiţie culturală, întâmplându-se destul de des ca însuşi conceptul de cultură să fie invocat pentru a găsi o explicaţie faptului că într-o anumită ţară sau chiar pe un întreg continent, drepturile omului sunt integral sau parţial străine de natura faptelor. Legătura forţată dintre drepturile omului şi o anume cultură (în speţă cultura apuseană), ignoră faptul că state cum ar fi Etiopia sau Liberia, India sau Pakistanul sau statele latino-americane au votat în favoarea Declaraţiei Universale a Drepturilor Omului.
Pentru aceste state, dar şi pentru ţările mai “răvăşite” din punct de vedere economic al “bătrânului continent”, America de Nord şi Europa de Vest încearcă să impună în locul dreptului la o viaţă demnă surogatul “dreptul la dezvoltare”.
Un al treilea set de tentaţii stă în ceea ce îndeobşte numim “Europa regiunilor” sau “federalizarea Europei” sau, mai simplu, în actuala tendinţă de globalizare prin regionalizare.
Această megatendinţă are, evident, conotaţiile ei multiculturale. Multiculturalitatea şi pluricivilizaţia nu pot transcede însă “modurile” cutumiare şi doza infimă de istorism şi nu pot admite dreptul oricui de a trăi în acele locuri şi forme de organizare pe care le simte cele mai apropiate fiinţei sale. Din păcate, setea popoarelor „civilizate” ale Europei de azi de a şterge graniţele pare a-şi găsi izvorul izbăvitor în îngroşarea conturului unei hărţi care mai degrabă “integrează” prin excludere şi “leagă” prin negarea dreptului omului la libera circulaţie; cum altfel decât o grosolană încălcare a drepturilor omului poate fi interpretată neacordarea vizelor în “spaţiul Schengen” sau multitudinea şicanelor la care sunt supuşi cetăţenii unor state atunci când se adresează consulatelor altor state pentru a primi banala viză care să le asigure accesul pe teritoriul acestora.
Nu se poate nega faptul că dincolo de o jumătate de secol de la adoptarea Declaraţiei de la 10 decembrie 1948, încălcarea drepturilor omului continuă să fie o teamă curentă pe ordinea de zi a întrunirilor diverselor organisme internaţionale, constituind în tot mai mare măsură şi obiectul îngrijorării internaţionale. Nu toate ţările sunt la fel “de binevoitoare” în aprecierea situaţiei sau la fel de transparente în faţa forurilor competente; un fapt îmbucurător este însă acela că în toate statele europene, fără excepţie, există organisme internaţionale care se ocupă de respectarea drepturilor omului.
Un rol esenţial îl are Comisia pentru Drepturile Omului de la Geneva, organism politic ce cuprinde oficialităţi guvernamentale din 53 de state membre ONU din toate regiunile lumii. Acestui organism i s-a reproşat adesea (şi pe drept cuvânt) că ia adesea decizii supuse unor judecăţi utilitare, deci conforme majorităţii politice. Chiar şi în aceste judecăţi utilitare, deci conforme majorităţii politice.
Chiar şi în aceste condiţii de “presurizare” politică, s-au dezvoltat anumite proceduri constructive de depunere a plângerilor, fiind numiţi raportori în anumite state sau pe anumite probleme care multă vreme au constituit veritabile “tabuuri” (cum ar fi de exemplu, circumcizia fetelor).
Pe calea dezvoltărilor instituţionale s-a implementat în ultimul timp un nou instrument, al misiunilor de campanie pentru respectarea drepturilor omului (Human Rights Field Operations). Aceste misiuni se bazează pe trista realitate după care majoritatea conflictelor armate din zilele noastre sunt cauzate de dispute interstatale şi reprezintă o încercare inovativă de influenţare a conflictelor la nivelul respectării drepturilor omului la faţa locului, o încercare de manageriat a situaţiilor conflictuale. Cea mai cuprinzătoare misiune de acest tip a fost trimisă în Ruanda, după orgia băii de sânge din lunile aprilie până în iunie, când mai rămăsese misiunea de a asigura dovezile în cadrul cercetărilor legate de genocid, de a supraveghea încălcările dreptului omului şi de a contribui la procesul de reinstaurare a încrederii în faza de reconstrucţie. Alte misiuni de campanie (un număr relativ restrâns de colaboratori, dar cu o eficienţă notabilă) au fost trimise în Burundi, Georgia, Guatemala sau fosta Iugoslavie.
Dar începuturile Declaraţiei au consacrat-o pentru o scurtă perioadă drept o declaraţie programatică de intenţii; între timp ea a fost completată şi instituţionalizată prin ample tratate cum sunt cele două tratate internaţionale (pactul cu privire la drepturile economice sociale şi culturale şi pactul cu privire la drepturile civile şi politice) şi convenţii cu privire la apărarea drepturilor femeii sau ale copiilor, cele împotriva discriminării rasiale sau împotriva torturii şi altor tratamente sau pedepse crude, inumane sau înjositoare. Aceste convenţii sunt completate prin acorduri regionale; Convenţia Europeană cu privire la Drepturile Omului a Consiliului Europei este în vigoare din 1950.
Pe lângă toate aceste dezvoltări instituţionale există organisme guvernamentale şi neguvernamentale în fiecare ţară care veghează la modul în care instituţiile şi cetăţenii respectă drepturile omului.
 
 
8. Umanitarul şi universalitatea sau despre umanizarea globalizări
Termenul „umanitar” cu o folosire totuşi îndelungată, a cunoscut în ultimii ani un succes fără precedent, cu riscul de altfel, de a-şi pierde consistenţa în multitudinea de cazuri şi abuzuri al căror obiect este. Se pune frecvent acest termen în opoziţie cu „politic”, în special cu politica externă, inclusiv în dimensiunea sa militară.
Umanitarul vizează în primul rând fiinţa umană şi pune persoana în centrul preocupărilor sale. Prin ”umanitar” nu înţelegem una sau mai multe acţiuni specifice, ci grija de a pune binele omului, protejarea demnităţii lui în centrul oricărei acţiuni, şi aceasta în locul oricărui om. Aici este fără îndoială ambiţia comună principalelor instrumente de drept internaţional ce vizează protejarea persoanei umane: drepturile omului, dreptul refugiaţilor şi dreptul internaţional umanitar (într-o oarecare măsură, este şi un obiectiv al dreptului penal internaţional)[10].
Dreptul umanitar se interesează de o persoană ca de o fiinţă umană esenţială, dincolo de consideraţiile utilitare, militare, economice şi politice. Nu considerăm totuşi pertinent să opunem umanitarul politicului, militarului sau economicului. Ceea ce spune dreptul umanitar, sau ceea ce impune o acţiune umanitară independentă, este o bună distincţie a genurilor şi o bună articulare a câmpurilor de responsabilitate a diferiţilor subiecţi. Într-adevăr, politica include umanitarul ca pe unul dintre parametrii săi; acest fapt se manifestă în cel puţin două modalităţi:
a) ratificând Convenţiile de la Geneva din 1949, Protocoalele lor adiţionale din 1977, sau orice altă convenţie de drept internaţional umanitar, statele manifestă în mod clar voinţa lor de a respecta şi de a face respectat acest drept în orice situaţie; este deci o acţiune politică ce se aşteaptă din partea statelor, pentru promovarea dreptului şi a valorilor umanitare;
b) în consecinţă, numeroase state includ o dimensiune umanitară în obiectivele lor naţionale şi internaţionale, în special aducând un sprijin financiar unor organizaţii private sau unor instituţii internaţionale care se „specializează” în domeniul umanitarului.
Este îndeobşte cunoscut că raţiunile, ideile, conceptele, oricât de elaborate şi bine structurate ar fi chiar emise de exegeţi în domeniu, dacă nu au şi aplicabilitate practică rămân opere monumentale de gândire frumos dispuse pe rafturile şi site-urile bibliotecilor din lume. La fel şi termenul „umanitar” fără acţiune concretă în beneficiul celor aflaţi în nevoie rămâne aşa cum aminteam un succes al teoriei. Prin urmare „umanitarul în acţiune” însemnează acţiuni umanitare, în special ajutorul de urgenţă pentru populaţiile victime în urma catastrofelor naturale sau conflicte armate. Acestea au devenit o componentă a diplomaţiei şi chiar a strategiei ţărilor occidentale şi deţin o pondere din ce în ce mai mare în practica internaţională, în contextul globalizării[11]care tinde să acapareze toate domeniile inclusiv cel al umanitarului. Ele joacă de asemenea, şi un rol primordial în activităţile operaţionale ale ONU, în timp ce nenumărate organizaţii nonguvernamentale participă la aceste activităţi şi chiar câteodată la procesul de creaţie alături de Societăţile Naţionale de Cruce Roşie sau alături de Comitetul Internaţional al Crucii Roşii. Spaţiul umanitar este astăzi foarte aglomerat[12].
Nu mai numărăm astăzi organismele private, departamentele academice, institutele de formare şi cercetare, colocviile şi sesiunile ştiinţifice, galele mondene care îşi au motivele lor de a acţiona în cadrul umanitarului. Societăţile transnaţionale nu rămân inactive, deoarece ele”sponsorizează” din ce în ce mai mult acest gen de activităţi; asistăm deci la apariţia unei multitudini de consultanţi şi de manifestări comerciale care au ca scop de a face legătura între umanitar şi pieţe.
Această expansiune a spaţiului umanitar este îngrijorătoare din cel puţin două motive. Ea reflectă agravarea situaţiilor de criză şi care necesită mobilizarea comunităţii internaţionale precum şi o schimbare de orientare ideologică şi politică a ţărilor bogate faţă de mizeria din sud. După cel de-al doilea război mondial, s-a recunoscut pe plan larg că puterile publice ar trebui să joace un rol decisiv în echilibrarea societăţilor prin stăpânirea dinamicii sistemului capitalist. S-a întâmplat ca în anii ’80 umanitarul să ia un mare avânt în politica internaţională. Această expansiune a coincis cu transformările sistemului capitalist, fapt asociat cu noţiunea de globalizare. Globalizarea şi politicile de stabilizare şi de restructurare care i-au fost asociate au avut ca efect o creştere a disparităţilor economice şi sociale dintre state şi în interiorul acestora.
Care caracteristici ale instituţiilor economice ori organizaţiilor internaţionale trebuie reformate? Pentru jurişti, specialişti în dreptul internaţional, dar şi pentru economişti în egală măsură această întrebare este esenţială şi trebuie să facă urgent obiectul unui proiect de cercetare la care trebuie să contribuie aceştia în primul rând şi apoi filosofii şi teoreticienii politici. Analiza filosofică şi etică[13] reprezintă fundamentul pe care se pot construi edificiul unor instituţii juridice şi acţiunea. Priorităţile „justiţiei globale” vizează structura sistemului politic şi de drept din lume, care, din păcate, este astfel făcută încât pentru a realiza aceste reforme trebuie convinse ţările bogate. Convinse că este obligaţia lor (morală sau legală) sau interesul lor că acţiunea propusă va fi în contextul respectiv, eficientă şi corectă. De asemenea, trebuie înţelese, în opinia autorului limitele dreptului internaţional care chiar dacă încearcă să creeze condiţii de justiţie între state este tributar lipsei de accent către individ. Accentul pus pe stat este suspect atât din punct de vedere metodologic cât şi normativ. Soluţia, ar fi un contract individualist global pentru premisele liberale formulate, un federalism bazat pe descentralizare şi nu neapărat un stat al lumii” după cum se temea Kant. Problema nu este „statul mondial” ci descentralizarea în guvernarea globală. Descentralizarea cu accentul pe individualismul etic. Şi în fine o ultimă chestiune privind justiţia globală. Este sistemul actual de drept internaţional complice la sărăcia milioanelor de oameni? Acest sistem, care până acum rezultă din şi rigidizează o anumită structură de distribuţie, reprezintă o parte a problemei, însă poate fi şi o parte a soluţiei. În măsura în care sistemul de drept internaţional furnizează un cadru teoretic care ignoră sărăcia oamenilor, aceasta reprezintă o parte a problemei, iar în măsura în care sistemul oferă o structură instituţională prin care afectează „justiţia distributivă”, aceasta este o parte a soluţiei. Nu se poate vorbi, mai ales astăzi, de o umanizare a normei de drept, dacă nu se are în vedere, respectarea, în orice împrejurare şi în orice loc, a demnităţii persoanei.

